Wat is moratore rente? - Jou Geld | Solidariteit WêreldJou Geld | Solidariteit Wêreld
Tuis › Artikels › Wat is moratore rente?
Wat is moratore rente?
Wat is moratore rente en hoe werk dit? Moratore rente word behandel in die Voorgeskrewe Rentekoers Wet, 44 van 1975. Dit is breedweg gesproke die rentekoers wat van toepassing is wanneer daar tussen twee partye met betrekking tot die betaling van gelde, of terugbetaling van skulde, geen ooreenkoms is aangaande die rentekoers ingeval laat betaal word of as daar geen ander wet op die ooreenkoms van toepassing is nie.
Voorbeeld: Jannie leen by sy buurman R1000.00 en sê hy sal dit aan die einde van die maand terugbetaal. Hulle praat glad nie oor 'n rentekoers nie. Die buurman vertrou Jannie en leen hom die geld. Jannie betaal nie aan die einde van die maand nie. In hierdie geval sal Jannie moratore rente op die verskuldigde geld moet betaal.
As iemand in “mora” is, beteken dit dat daardie persoon nie stiptelik op die vervaldag betaal het nie. In so 'n geval word daar gepraat van mora ex rei. Die Minister van Justisie en Korrektiewe Dienste, na konsultasie met die Minister van Finansies, het die reg om van tyd tot tyd die rentekoers wat van toepassing is op hierdie tipe van skulde vas te stel. Dit is dan die maksimum rentekoers wat deur die skuldeiser gevra mag word .
’n Ander belangrike voorbeeld is waar iemand aangemaan word om te betaal nadat daar ’n probleem met betaling ontstaan het. Hy word dan skriftelik in kennis gestel om binne ’n sekere tydperk te betaal. Sodoende word die persoon dan in mora geplaas en sal moratore rente teen die koers soos van tyd tot tyd deur die minister bepaal, betaalbaar wees vanaf die datum waarop betaling in die aanmaning geëis word tot die werklike datum van betaling.
Vanaf 1993 was die moratore rentekoers 15.5%. Vir baie jare het die minister versuim om die rentekoers aan te pas. Op 1 Augustus 2014 het die minister die koers verlaag na 9%. Daarna het hy begin om gereeld die koers aan te pas. Die tabel hieronder dui die koers vanaf 1993 aan.
1 Oktober 1993 – 31 Julie 2014 15.5% per jaar
1 Augustus 2014 – 29 Februarie 2016 9% per jaar
1 Maart 2016 – 30 April 2016 10.25% per jaar
1 Mei 2016 – 31 Augustus 2017 10.50% per jaar
1 September 2017 – 30 April 2018 10.25% per jaar
1 Mei 2018 – 31 Desember 2018 10% per jaar
1 Januarie 2019 – 10.25% per jaar
Wanneer 'n (beskeie) salarisvermindering sin maak
Hoeveel moet ek spaar om genoeg te hê vir aftrede
Dinsdag | 18 Junie | 2019
Hoe Suid-Afrika se ekonomiese toekoms waarskynlik daar sal uitsien
Waarom dit belangrik is om vandag in jou toekoms te belê
Spaar uit jou besteebare inkomste